text: Havareret bil skyld i kæmpe uheld: Ejeren har meldt sig
  16 februar 2014 kl. 13.45
  En forladt bil var natten til søndag årsag til et stort trafikuheld. Bilens ejer nægter, at han efterlod den.
  En 27-årig mand troppede søndag formiddag op hos Sydøstjyllands Politi og erkendte, at det var hans bil, som natten til søndag var skyld i et enormt trafikuheld på motorvejen E45 nær Kolding.
  Fem personbiler og en lastvogn var involveret i uheldet, og ni personer måtte efterfølgende indlægges - dog uden alvorlige skader.
  De mange køretøjer kørte alle galt, da de tørnede ind i den 27-åriges personbil, der holdt stille uden lys i tredje vognbane.
  - Han dukkede selv op på stationen ved 11-tiden og fortalte, at det er hans bil. Men han nægter, at han har efterladt den på motorvejen, siger vagtchef Henrik Petersen, Sydøstjyllands Politi, til Ritzau.
  I stedet hævder manden, der er fra Odense, at en af hans kammerater havde lånt bilen.
  - Det skal vi selvfølgelig have undersøgt, siger vagtchefen.
  Da beredskabet nåede frem til ulykkesstedet, var den havarerede bil totalt smadret.
  Bilens motorblok lå på vejen, og politiet frygtede i første omgang, at bilens fører flakkede omkring i kvæstet tilstand.
  Trods eftersøgninger med hunde har politiet dog ikke fundet vedkommende.
  